Geliefde musikus sterf | Netwerk24
Geliefde musikus sterf
Deur Alet van der Walt 08 Maart 2021 20:57
Een van die Vrystaat se bekendste en oudste musici, Olga Rademan (94), is in Parys oorlede.
Rademan, 'n oudleerling van die Oranje Meisieskool, het as jong vrou 'n studiebeurs verwerf en van 1947 tot 1949 klavier, orrel, sang, skoolmusiek, harmonie en kontrapunt aan die Royal College of London studeer.
Rademan se dogter, Nerine Leonard, sê haar ma het vandat sy 11 jaar oud was as orrelis by kerkdienste opgetree en was 70 jaar lank 'n orrelis by kerke.
Olga Rademan (94), 'n bekende Vrystaatse musikus, is Vrydag oorlede.Foto: verskaf
Sy was 35 jaar lank die NG kerk Kroonstad-Oos se orrelis en het in haar loopbaan 20 nuwe orrels ingewy.
Leonard sê haar ma was ook 'n talentvolle operasangeres en het as sopraansolis regoor die Vrystaat in opera-uitvoerings opgetree.
Rademan het as beoordelaar by kunskompetisies opgetree en het 18 jaar lank as eksaminator by Unisa se musiekeksamens opgetree.
Sy het ook 'n vroue- en mannekoor in Kroonstad gestig wat baie suksesvol was.
"Sy het geglo dat kinders vroeg aan musiek blootgestel moet word en het vir meer as 30 jaar voorskoolse lesse vir kinders aangebied."
Sy het reeds as 16-jarige musiek onderrig.
Sy sê haar ma was op 84-jarige leeftyd nog betrokke by musiekopvoeding en die voorsitter van die Suid Afrikaanse Vereniging van Musiekonderwysers.
Rademan het verskeie toekennings vir haar reusewerk as veelsydige musikus en opvoeder ontvang.
Sy is onder meer vereer met 'n Commendatio van die Internasionale Kunstetrust en was 'n erelid van die Suid-Afrikaanse Vereniging van Musiekonderwysers.
Rademan het op 90-jarige ouderdom nog aan 'n musiekuitvoering deelgeneem.
Sy was die laaste vier jaar van haar lewe in die Sally Martin aftree-oord in Parys en is op 6 Maart oorlede.
Rademan het haar seun, Frikkie, en dogter, Helene van Ravesteyn, oorleef.
Pieter, haar man, is in 2006 oorlede.
Rademan laat ook 'n seun, Pieter, en 11 kleinkinders en twee agterkleinkinders agter.
Daar word op Saterdag 13 Maart om 15:00 'n lofdiens vir Rademan in die NG kerk Kroonstad-Oos gehou.
Mense wat die diens wil bywoon, kan Leonard by 082 783 0081 bel om seker te maak daar is plek vir hulle ingevolge die Covid-19-regulasies.